SL Uradni list Evropske unije C 19/21

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 19/10)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„MAGIUN DE PRUNE TOPOLOVENI“

EU št.: PGI-RO-02194–30.9.2016

ZOP ( ) ZGO ( X ) ZTP ( )

1. Skupina vložnikov in pravni interes

SC SONIMPEX TOPOLOVENI SRL Aleea Barajul Cucuteni, nr. 4 Bloc M5A, scara 1, apartament 10 Bucureşti, sector 3 ROMUNIJA Tel./faks +40 213402666; +40 213046066 E-naslov: sonimpex.magiun@gmail.com

Proizvodni obrat: TOPOLOVENI, strada Maximilian Popovici, nr. 56, judeţ Argeş, ROMÂNIA

SC Sonimpex Topoloveni je edini proizvajalec „Magiun de prune Topoloveni“, zato ima pravni interes za vložitev zahtevka.

2. Država članica ali tretja država

Romunija

3. Postavka v specifikaciji proizvoda, na katero se sprememba nanaša

— ☒ Opis proizvoda — ☐ Dokazilo o poreklu — ☒ Metoda proizvodnje — ☐ Povezava — ☐ Označevanje — ☒ Drugo: Ime, naslov in posebne naloge organov, ki preverjajo skladnost z določbami specifikacije proizvoda

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Proizvod „Magiun de prune Topoloveni“ (ZGO) ostaja nespremenjen in njegove značilnosti so v celoti ohranjene.

V poglavju 3 specifikacije proizvoda („Opis živila“) je v točki 3.3 („Rok trajanja“) navedeni rok za proizvod, pakiran v kozarcih, podaljšan s 24 na 36 mesecev.

Utemeljitev

Študija obnašanja proizvoda skozi čas, ki jo je opravila skupina strokovnjakov iz proizvodnega obrata in je bila potrjena s testi, izvedenimi v specializiranih laboratorijih, je pokazala, da se proizvod „Magiun de prune Topoloveni“ (ZGO) v navedenem roku ohrani, ne da bi se spremenile njegove organoleptične in fizikalno-kemijske značilnosti (poročili o preskusu št. 2908/4.7.2016 in št. 3066/14.7.2016, rezultati in razlaga senzorične analize proizvoda „Magiun de prune Topoloveni“, zaščitena geografska označba, št. 945/14.7.2016, laboratorij IBA București).

Metoda proizvodnje

Metoda proizvodnje ni spremenjena. Kljub temu je treba popraviti ali posodobiti nekatere izraze in vrednosti v prvotni specifikaciji proizvoda in enotnem dokumentu.

1. Redakcijska napaka. Namesto „50–52 °Bx“ je pravilna vrednost „55 °Bx“.

V prvotni specifikaciji proizvoda je bila odkrita redakcijska napaka (v poglavju 6 „Opis metode proizvodnje živila“ v rubriki „Zgoščevanje“): pravilna vrednost ni „50–52 °Bx“, temveč „55 °Bx“. Ta napaka je bila ponovljena v prvotnem enotnem dokumentu (v poglavju 3.5 „Posebni proizvodni postopki, ki jih je treba izvajati na opredeljenem geografskem območju“ v rubriki „Zgoščevanje“).

Utemeljitev

Skupina vložnikov meni, da je treba popraviti tipkarsko napako, saj je v poglavju 3 specifikacije proizvoda navedena pravilna vrednost „55 °Bx“. V zgoraj navedeni specifikaciji proizvoda in enotnem dokumentu je bila odkrita redakcijska napaka v poglavju „Opis živila“ v točki 3.2 „Fizikalno-kemijske značilnosti“, in sicer v zvezi s parametrom „suha snov“.

2. Izraz „lesene kuhalnice v obliki sidra“ se zamenja z izrazom „kuhalnice v obliki sidra“.

Utemeljitev

Za zagotovitev strogega nadzora kakovosti proizvoda je proizvodni obrat vložil sredstva v posodobitev opreme, med drugim z nakupom novih kotlov z dvojno steno, namenjenih postopku zgoščevanja slivovega mesa. Ta nova oprema vključuje kuhalnice v obliki sidra iz nerjavnega jekla. Sprememba snovi, iz katere so kuhalnice, nikakor ne vpliva na organoleptične lastnosti končnega proizvoda. Beseda „lesene“ je torej črtana iz izraza „lesene kuhalnice v obliki sidra“ v specifikaciji proizvoda (v poglavju 6 „Opis metode proizvodnje živila“ v rubriki „Zgoščevanje“, drugi odstavek) in v enotnem dokumentu (v poglavju 3.5 „Posebni proizvodni postopki, ki jih je treba izvajati na opredeljenem geografskem območju“ in v poglavju 5 „Povezanost z geografskim območjem“ v točki 5.2 in šestem odstavku točke 5.3).

Ta sprememba je v skladu z zahtevami iz Uredbe (ES) št. 852/2004 Evropskega parlamenta in Sveta (3) [poglavje V „Zahteve glede opreme“, člen 1(b)].

3. Besedna zveza „se kemična gnojila ne uporabljajo prekomerno“ je črtana iz specifikacije proizvoda in enotnega dokumenta.

Utemeljitev

Predlagamo, da se v točki 3.3 enotnega dokumenta in v specifikaciji proizvoda (na strani 4 „Opis živila“) črta besedna zveza „se kemična gnojila ne uporabljajo prekomerno“, ker to ne vpliva bistveno na končni proizvod in ker se s tem znatno ne spremenijo njegove fizikalno-kemijske značilnosti.

Črtanje besedne zveze „se kemična gnojila ne uporabljajo prekomerno“ utemeljujemo s tem, da sicer želimo ZGO „Magiun de prune Topoloveni“ proizvajati po ekoloških standardih, vendar se povpraševanje na romunskem trgu ne sklada s to željo, zato smo se odločili, da se tej vrsti proizvoda odpovemo.

Drugo

1. Ime in naslov organov, ki preverjajo skladnost z določbami specifikacije proizvoda

Utemeljitev

V poglavju 9 specifikacije proizvoda („Ime, naslov in posebne naloge organov ali teles, ki preverjajo skladnost z določbami specifikacije proizvoda“) želi skupina vložnikov (poglavje 9) zamenjati ime in kontaktne podatke certifikacijskega organa, ki namesto „LAREX CERT“ postane „CERTIND SA“. Ta sprememba se uporabi tudi v enotnem dokumentu v zadnjem odstavku točke 3.7 („Posebna pravila za označevanje“).

Kontrolni in certifikacijski organ CERTIND SA je akreditiran v skladu s standardom SR EN ISO/CEI 17065:2013 za sisteme certificiranja ZOP/ZGO ob upoštevanju zahtev iz Uredbe (EU) št. 1151/2012.

6. Posodobljena specifikacija proizvoda (le za ZOP in ZGO)

Povezava na specifikacijo proizvoda, ki bo objavljena na spletnem mestu www.madr.ro (izdaja 1, revizija 1, december 2015):

http://www.madr.ro/industrie-alimentara/sisteme-de-calitate-europene-si-indicatii-geografice/produse-agricole-si-alimentare/caiete-de-sarcini-2016.html

ENOTNI DOKUMENT

„MAGIUN DE PRUNE TOPOLOVENI“

EU št.: PGI-RO-02194–30.9.2016

ZOP ( ) ZGO ( X )

1. Ime

„Magiun de prune Topoloveni“

2. Država članica ali tretja država

Romunija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Magiun de prune Topoloveni“ je fina, homogena masa s svetlikajočo površino, ki ne vsebuje nobenih koščkov ali delcev lupine. Te lastnosti se pridobijo s posebno lokalno metodo proizvodnje. „Magiun de prune Topoloveni“ je narejen iz kakovostnih sliv, ki se skrbno izberejo, ko so popolnoma zrele. Lupina sadja je del končnega proizvoda, s čimer je njegova hranilna vrednost višja, saj je dobro znano, da lupina vsebuje največji delež aktivnih bioloških snovi in hranil (antioksidante, vitamine, topne in netopne prehranske vlaknine itd.).

Barva magiuna je temno rjava, ker je narejen iz popolnoma zrelih sliv. Na barvo prav tako vpliva dolgotrajno kuhanje med zgoščevanjem.

Magiun ima prijeten sladko-kisel okus, ki izhaja iz popolnoma zrelih sliv, ter močan, prijeten vonj. Nima tujega okusa ali vonja po zažganem, fermentaciji ali plesni.

3.3 Krma (samo za proizvode živalskega izvora) in surovine (samo za predelane proizvode)

„Magiun de prune Topoloveni“ je narejen iz popolnoma zrelih navadnih sliv, imenovah „brumării“, vrste Prunus domestica L. ssp domestica in vrst, ki izhajajo iz nje: Stanley, Piteștean, Tuleu timpuriu, Tuleu gras, Grasă ameliorată, Grasă Românească, Bistrițeană, Vânătă Românească, Brumării, Vâlcean, Centenar, Pescăruș, Dâmbovița, Tomnatici de Caransebeș, Silvia, Boambe de Leordeni.

Te vrste sliv imajo lastnosti, potrebne za pripravo magiuna: ko slive po dolgem obdobju pri zmerni (blagi) temperaturi popolnoma dozorijo, so bogate z ogljikovimi hidrati (naravni sladkor) in vitaminom C.

Samo popolnoma zreli in skrbno izbrani sadeži se uporabijo za pripravo „Magiun de prune Topoloveni“. Sadje mora biti zdravo in ne sme kazati znakov gnilobe, strojnih poškodb ali vidnih poškodb zaradi žuželk, pršic ali drugih škodljivcev.

3.4 Posebne faze proizvodnje, ki jih je treba izvajati na opredeljenem geografskem območju

—

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Obrat, v katerem se predelajo slive, iz katerih se pripravi „Magiun de prune Topoloveni“, mora biti na geografskem območju, opredeljenem pod točko 4.

Sprejem: slive se dostavijo v predelovalni obrat in uskladiščijo na površinah, posebej predvidenih za ta namen, ki so hladne, čiste in brez tujih vonjev.

Pranje: se opravi strojno v pralnih strojih s prhami za spiranje, uporablja se mrzla pitna voda. Pranje poteka pod nenehnim nadzorom, da se zagotovi, da pesek in druge nečistoče ne pridejo v končni proizvod.

Razvrščanje: oprane slive potujejo vzdolž poševnega tekočega traku, da se lahko poiščejo in odstranijo neprimerne slive.

Toplotna obdelava: slive se 4–5 minut avtoklavirajo v posebnih posodah iz nerjavnega jekla s paro temperature 80 °C in tlaka 1,5 atm.

Pretlačevanje poteka v dveh stopnjah: slive gredo najprej skozi razpuščevalnik (sita) z odprtinami, velikimi največ 3 mm, in potem skozi finišer (sita) z odprtinami, velikimi največ 1,8–2 mm, tako da je slivovo meso kolikor mogoče čisto in homogeno.

Zgoščevanje: slivovo meso se zgosti s kuhanjem v odprtih kotlih z dvojno steno do koncentracije najmanj 55 % suhe snovi, s čimer nastane „Magiun de prune Topoloveni“. Namen zgoščevanja je odstraniti vodo iz sliv pri nadzorovani temperaturi. Pri zgoščevanju se uporablja para, ki kroži po dvojnih stenah kotlov, dokler proizvod ne doseže koncentracije 55 °Bx. Postopek traja 9–12 ur, odvisno od vsebnosti suhe snovi v surovini.

Kotli z dvojno steno so opremljeni s kuhalnicami v obliki sidra, ki zagotavljajo, da je slivovo meso vedno v homogenem stanju, da se preprečita lepljenje in karamelizacija. Koncentracijo preveri usposobljeno osebje s prenosnim refraktometrom za določitev kakovosti končnega proizvoda. Čas kuhanja ne sme biti daljši od točke, ko je dosežena koncentracija 60 °Bx, saj lahko „Magiun de prune Topoloveni“ posledično dobi vonj in okus po zažganem. Prekratek čas kuhanja pa po drugi strani lahko povzroči fermentacijo končnega proizvoda.

Dekantiranje – ohlajanje: serija „Magiun de prune Topoloveni“ se z velikimi lesenimi žlicami ročno enakomerno pretoči v tri 200-litrske sode, obložene s PVC vrečami (folijo za živila). Magiun se odloži v tankih plasteh, da se pospeši postopek ohlajevanja pri sobni temperaturi, preden se shrani v posebnih skladiščnih prostorih.

Sodi, obloženi s folijo za živila, se postopoma napolnijo v petih do sedmih dneh, kar je čas, v katerem se „Magiun de prune Topoloveni“ popolnoma ohladi, odvisno od sobne temperature. Ohlajevanje se preverja organoleptično z uporabo lesene lopatice ali majhne zajemalke (žlice).

Dodajanje konzervansov ali sladil je prepovedano, ne glede na kakovost surovine.

3.6 Posebna pravila za označevanje proizvoda, za katerega se uporablja registrirano ime

„Magiun de prune Topoloveni“ se pakira in skladišči na določenem geografskem območju, to je v mestu Topoloveni, da se prepreči kakršna koli sprememba njegovih lastnosti. Postopek zorenja in sušenja magiuna je treba strogo upoštevati.

Če pakiranje ni izvedeno pravilno, lahko fizični, kemični in biološki dejavniki, ki delujejo pod vplivom zraka in toplote zunaj sodov, vplivajo na barvo, vonj in okus magiuna.

Proizvod je treba spremljati v celotni fazi pakiranja in ohlajevanja, da se prepreči kondenzacija (to je pojav mikroskopskih količin vode), ki bi lahko omogočila rast mikroorganizmov, kot so bakterije, kvasovke in plesni.

„Magiun de prune Topoloveni“ se pakira v zbirno embalažo in kozarce.

Proizvod v zbirni embalaži je pakiran v sodih, obloženih s folijo za živila (PVC vrečami). Sodi, ki vsebujejo magiun, se ohladijo, robovi PVC vreč (folije za živila) se očistijo in preganejo, na vrh se položi okrogel sloj folije za živila iz PVC, nato se sodi zapečatijo s pokrovom.

Pakiranje v zbirno embalažo je potrebno, saj se kot surovine uporabijo samo sveže slive, ki so na voljo le kratek čas, največ 60 dni na leto (od 15. avgusta do 15. oktobra). Proizvod v zbirni embalaži se ne pasterizira.

Pakiranje v steklene kozarce: kozarci se samodejno (to je na pakirni liniji) napolnijo z „Magiun de prune Topoloveni“, zapečatijo in nato pasterizirajo, kot sledi:

— za 350-gramske kozarce se uporabi naslednja metoda: temperatura se v 15 minutah zviša na 100 °C, na tej stopnji se ohrani 25 minut in se potem v 15 minutah zniža na prvotno temperaturo,

— za 800-gramske kozarce se uporabi naslednja metoda: temperatura se v 15 minutah zviša na 105 °C, na tej stopnji se ohrani 45 minut in se potem v 15 minutah zniža na prvotno temperaturo.

Kozarci, ki vsebujejo „Magiun de prune Topoloveni“, se odstranijo iz avtoklava, položijo v zbiralnike in skladiščijo v posebnem skladiščnem prostoru, to je v čistih, hladnih (najvišja temperatura 20 °C), dobro prezračenih skladiščnih prostorih, ki so zaščiteni pred zmrzaljo in so brez tujih vonjav.

Različne stopnje v postopku priprave „Magiun de prune Topoloveni“ (segrevanje sliv, zgoščevanje slivovega mesa in končno pakiranje magiuna v zbirne sode) zahtevajo v skladu s tradicijo proizvoda veliko časa.

Vsa embalaža mora imeti etiketo proizvajalca. Na tej etiketi mora biti navedena navedba „Magiun de prune Topoloveni“. Po registraciji v Skupnosti morajo biti besede „zaščitena geografska označba“ ali okrajšava ZGO navedene na etiketi embalaže poleg imena proizvoda: „Magiun de prune Topoloveni“

Desna stran etikete mora imeti certifikacijsko oznako proizvoda kontrolnega in certifikacijskega organa: „CERTIND SA“.

4. Jedrnata opredelitev geografskega območja

— Mesto Topoloveni,

— vas Vițichești,

— vas Țigănești,

— vas Boțarcani,

— vas Gorănești,

— vas Crințești,

— vas Inuri,

— vas Goleștii Badii.

5. Povezava z geografskim območjem

Posebnosti geografskega območja:

Sadjarsko območje Topoloveni je idealno za gojenje sliv zaradi zmernega celinskega podnebja in lokalnih pedoklimatskih razmer. Pobočja, kjer so povprečne letne temperature višje kot v drugih sadjarskih območjih, so posebej primerna. Za območje so značilni podzoli in rdeče-rjave podzolske prsti.

Prevladujoča vrsta prsti je rjava prst, ki sega od luvizola do erodirane, koluvialne in aluvialne rjave prsti, ki ima povprečno ali nizko vsebnost humusa.

Vremenske razmere na območju so ugodne za gojenje sadnega drevja: povprečna večletna temperatura je 9,7 °C, najvišja absolutna temperatura je 38,8 °C in najnižja absolutna temperatura –24,4 °C; skupna letna količina padavin je 663,3 mm.

Prve jesenske zmrzali se pojavijo konec oktobra, zadnje zmrzali pa nastopijo v drugi polovici aprila ali zelo redko tudi pozneje.

Deleži različnih vrst sliv se razlikujejo iz leta v leto, odvisno od vremenskih razmer.

Slive rastejo na približno 25 % celotnega sadjarskega območja. V okraju Argeș slivovi nasadi obsegajo približno 17 000 ha.

Lokalno strokovno znanje in izkušnje v zvezi z izbiro sliv, nadzorovanje postopka kuhanja in zorenja ter organoleptično preskušanje proizvoda so pomagali ohraniti in razviti metodo izdelave magiuna, ki je značilna za to geografsko območje.

Posebnosti proizvoda

„Magiun de prune Topoloveni“ je gost proizvod iz popolnoma zrelih in skrbno izbranih sliv, ki se kuhajo v posebnih posredno ogrevanih kotlih z dvojno steno, pri tem pa se neprestano mešajo s kuhalnicami v obliki sidra. Ker se med proizvodnjo voda odstrani, je „Magiun de prune Topoloveni“ bogat s topnimi ali netopnimi prehranskimi vlakninami (34,2 %). Ne vsebuje dodanih sladkorjev ali drugih sladil ter ima aromo in okus po slivah.

Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO):

„Magiun de prune Topoloveni“ in regija proizvodnje sta povezana predvsem s slovesom proizvoda, ki izhaja iz dolgoletne in edinstvene proizvodne tradicije ter izjemnih dobrodejnih učinkov na zdravje. Ti so rezultat lokalnega strokovnega znanja in izkušenj ter lokalne proizvodne metode.

Lokalno razvita proizvodna metoda sestoji iz predelave posebnih vrst sliv, tako da se dolgo časa kuhajo v odprtih kotlih z dvojnimi stenami, pri tem pa se slivovo meso neprestano meša do nastanka magiuna, brez dodajanja sladkorja ali konzervansov.

Spretnosti in izkušnje lokalnega prebivalstva se razlikujejo od metod, ki se uporabljajo v drugih delih Romunije ter sosednjih regijah, saj se postopek kuhanja in zgoščevanja odvija v odprtih kotlih z dvojnimi stenami in nikoli v vakuumu.

Lokalna metoda priprave magiuna se je prenašala iz generacije v generacijo in njen sloves se je ohranil tako na geografskem območju kot po vsej Romuniji.

Magiun je omenjen v etnografskih dokumentih kot pomemben proizvod za večino prebivalcev območja Topoloveni in je eden od lokalnih virov prihodka. Topolovenska tržnica (Târgul Topolovenilor), ki je glavna tržnica na širšem območju, v celotni južni podkarpatski regiji slovi po slivovih proizvodih, zlasti po magiunu.

Kakovost in značilne lastnosti „Magiun de prune Topoloveni“ so zagotovljene z metodo njegove proizvodnje: kuhanjem sliv, da se odstrani voda, zgoščevanjem sliv pri nadzorovani temperaturi in nenehnim mešanjem proizvoda s kuhalnicami v obliki sidra, kar mu da homogeno strukturo. Postopek v drugih regijah teh proizvodnih faz ne vključuje.

Sloves „Magiun de prune Topoloveni“ je povezan z dolgoletno tradicijo proizvodnje magiuna v Topolovenem. V skladu z lokalnimi arhivi tradicija izdelave magiuna na območju sega v leto 1914, ko je lokalna družina (družina Maximiliana Popovicija) ustanovila prvo tovarno magiuna.

Leta 1941 je tovarno prevzelo Ministrstvo za kmetijstvo in jo poimenovalo „Cooperativa din Topoloveni“ (Zadruga Topoloveni), tako da se je proizvodna zmogljivost magiuna lahko povečala. Leta 1972 je bilo ime tovarne spremenjeno v „Intreprinderea de legume și fructe Pitești“ (Podjetje za zelenjavo in sadje Pitești). Leta 1981 so tovarno prevzele lokalne oblasti in jo preimenovale v „Intreprinderea de prelucrarea și industrializarea legumelor si fructelor Topoloveni“ (Podjetje za predelavo zelenjave in sadja Topoloveni). Leta 2001 je tovarno kupil S.C. Sonimpex Serv Com S.R.L. Proizvodnja „Magiun de prune Topoloveni“ trenutno znaša okrog 200 ton na leto.

Sloves „Magiun de prune Topoloveni“ potrjujejo pogosti članki in posebna poročila v lokalnih in nacionalnih medijih (Jurnalul Național, Adevărul, the Money Channel, Gândul, Capital) ter nagrade, ki jih je osvojil od leta 2002 na razstavah, kot je Salonul Național de Conserve (Nacionalni sejem konzerviranih proizvodov), ki ga organizira Romunsko splošno industrijsko združenje in na katerem je v kategoriji magiun osvojil nagrado za odličnost Marca de Aur (Zlata blagovna znamka). Leta 2010 je „Magiun de prune Topoloveni“ osvojil nagrado ITQI (Mednarodnega inštituta za okus in kakovost).

V letih od 2008 do 2010 so bili v lokalnih in nacionalnih medijih predvajani programi, ki so promovirali posebne lastnosti „Magiun de prune Topoloveni“. Avtentičnost „Magiun de prune Topoloveni“ se ohranja z dejstvom, da se še naprej prodaja na kmečkih tržnicah, na primer v Topolovenem.

Lokalno kulinarično tradicijo magiuna so prav tako okrepile predstavitve in degustacije na nacionalnih in mednarodnih trgovinskih sejmih in razstavah (Green week Berlin, Fruit Logistica Berlin, Alimentaria Barcelona).

Sklic na objavo specifikacije

(drugi pododstavek člena 6(1) te uredbe)

Spletno mesto: http://www.madr.ro/industrie-alimentara/sisteme-de-calitate-europene-si-indicatii-geografice/produse-agricole-si-alimentare/caiete-de-sarcini-2016.html

(1) UL L 179, 19.6.2014, str. 17.

(2) UL L 343, 14.12.2012, str. 1.

(3) UL L 139, 30.4.2004, str. 1.